EFTAN VALVONTAVIRANOMAISEN PÄÄTÖS N:o 167/98/KOL,

tehty 8 päivänä heinäkuuta 1998,

poikkeuksesta ETA-sopimuksen liitteen XIII kohdassa 24 a tarkoitetun asiakirjan liitteen III osalta

EFTAN VALVONTAVIRANOMAINEN, joka

ottaa huomioon Euroopan talousalueesta tehdyn sopimuksen,

ottaa huomioon ETA-sopimuksen liitteen XIII kohdassa 24 a tarkoitetun asiakirjan:

yhteisön ajokortista 29 päivänä heinäkuuta 1991 annettu neuvoston direktiivi 91/439/ETY,

sellaisena kuin se on muutettuna ja mukautettuna Euroopan talousalueesta tehdyn sopimuksen pöytäkirjassa N:o 1, ja erityisesti sen 7 artiklan,

sekä katsoo, että

asiakirjan 7 artiklan 3 kohdan mukaan, sellaisena kuin se on mukautettuna, ETA-sopimuksen sopimuspuolina olevat EFTA-valtiot voivat valvontaviranomaisen suostumuksella poiketa kyseisen asiakirjan liitteen III määräyksistä, jotka koskevat moottoriajoneuvon kuljettamiseen vaadittavaa fyysistä ja henkistä terveyttä koskevia vähimmäisvaatimuksia,

tällaisten poikkeusten on vastattava lääketieteen kehitystä ja oltava liitteessä III vahvistettujen periaatteiden mukaisia,

liitteessä III olevan 6.3 kohdan mukaan ajokorttia tai ajokortin uudistamista hakevien henkilöiden näön tarkkuuden kahdella silmällä, tarvittaessa korjaavia linssejä käytettäessä, on oltava vähintään 0,8 paremmassa silmässä ja vähintään 0,5 huonommassa silmässä,

jos henkilö käyttää korjaavia linssejä saavuttaakseen näön tarkkuuden 0,8 ja 0,5, kummankin silmän korjaamattoman näön tarkkuuden on oltava vähintään 0,05 tai näön tarkkuuden on noustava vaaditulle vähimmäistasolle (0,8 ja 0,5) joko käyttämällä korjaavia silmälaseja, joiden voimakkuus on enintään ± 4 diopteria, tai piilolinssejä käyttämällä (korjaamaton näön tarkkuus = 0,05). Henkilön on siedettävä korjaavia linssejä hyvin,

kohdassa 6.3 säädetään lisäksi, että ajokorttia ei saa antaa eikä uudistaa sellaisen kuljettajan hakemuksesta, jonka binokulaarinen näkökenttä ei ole normaali tai joka kärsii diplopiasta,

liitteessä III olevan 6.3 kohdan mukaan ryhmään 2 kuuluvien henkilöiden silmälasien enimmäisvahvuuden on oltava ± 4 diopteria ottaen huomioon erityisesti näkökentän vääristyminen, jos henkilön on käytettävä tätä vahvempia silmälaseja,

uudenaikaisten tekniikoiden ja materiaalien soveltaminen mahdollistaa kuitenkin nykyisin sellaisten silmälasien valmistamisen, joiden vahvuus voi olla ± 8 diopteria aiheuttamatta tällaista näkökentän vääristymistä,

lääketieteen kehitys oikeuttaa tämän vuoksi poikkeuksen tekemisen kyseisen asiakirjan liitteessä III olevan 6.3 kohdan säännöksestä, joka koskee ryhmään 2 kuuluvien kuljettajien silmälasien vahvuutta, ja kun EFTA-valtio on esittänyt poikkeuksen tekemistä koskevan pyynnön.

komissio on neuvoston direktiivin 91/439/ETY liitteen III määräyksiä koskevasta poikkeuksesta 10 päivänä heinäkuuta 1996 tekemällään päätöksellä 96/427/EY myöntänyt Euroopan unionin jäsenvaltioille luvan vastaavan poikkeuksen tekemiseen,

ON TEHNYT TÄMÄN PÄÄTÖKSEN:

1. ETA-sopimuksen sopimuspuolina olevat EFTA-valtiot voivat sallia silmälasien vahvuutena ± 8 diopteria ± 4 diopterin sijaan sellaisissa tapauksissa, joissa näön tarkkuuden vähimmäistaso 0,8 ja 0,5 saavutetaan käyttämällä korjaavia silmälaseja.

2. Tämä päätös, jonka englanninkielinen toisinto on todistusvoimainen, on osoitettu ETA-sopimuksen sopimuspuolina oleville EFTA-valtioille.

3. Tämä päätös julkaistaan Euroopan yhteisöjen virallisen lehden ETA-osastossa ja ETA-täydennysosassa.

Tehty Brysselissä 8 päivänä heinäkuuta 1998.

EFTAn valvontaviranomaisen puolesta

Knut ALMESTAD

Puheenjohtaja